У студзені 1992 г. А. Муталібаў прыступіў да лібералізацыі цэн, але ўжо ў сакавіку, пасля масавай расправы над азербайджанцамі ў Хаджалі (Нагорны Карабах) пад напорам апазіцыі вымушаны быў сысці ў адстаўку. Часовы прэзідэнт Ягуб Мамедаў прызначыў новы ўрад і запатрабаваў ад Вярхоўнага савета надзвычайных паўнамоцтваў для стварэння нацыянальнай арміі ў складзе 20 тысяч вайскоўцаў. Быў створаны Нацыянальны савет, у якім на роўных удзельнічалі прадстаўнікі ўрада і апазіцыі, прадстаўнік апошняй атрымаў пасаду міністра ўнутраных спраў. Аднак ужо ў маі 1992 г. Вярхоўны Савет зноў выбраў А. Муталібава прэзідэнтам. Ён неадкладна ўвёў надзвычайнае становішча ў Баку, распусціў Нацыянальны савет і звольніў міністра ўнутраных спраў. Народны фронт адказаў на гэты акт узброеным выступам, Муталібаў быў звергнуты. Нацыянальны савет распусціў Вярхоўны савет, сфармаваў кааліцыйны ўрад, прызначыў часовым кіраўніком дзяржавы Іса Гамбары і абвясціў аб правядзенні новых прэзідэнцкіх выбараў.